Præsident Vladimir Putin har med stort held mobiliseret den russiske offentlighed med en fortælling om, at ’fascister’ har overtaget magten i Kijev i Ukraine. Det blev vi senest mindet om ved festlighederne 9. maj i anledning af Nazitysklands betingelsesløse overgivelse for 69 år siden. Rusland kalder det traditionen tro sejren over ’fascismen’.

Denne sejr har vi al mulig grund til at takke Rusland for og mindes. Uden Ruslands kolossale ofre var det ikke gået.

Men i maj 1945 var fascismen, der er en italiensk voldsideologi, for længst knust i det meste af Italien, i øvrigt af amerikanske og britiske styrker. Fascismens ophavsmand, Benito Mussolini, der var Italiens ’Fører’, blev henrettet af italienske partisaner i april 1945. Det var da også det nationalsocialistiske Tyskland, der invaderede Sovjetunionen i 1941. I sammenligning med en så formidabel forbryder som Adolf Hitler var Mussolini det, man kalder en lommediktator.